Der Bulle von Tölz: www.mord.de

**www.mord.de** is a deitscha Feansehfuim van Hans Werner ausm Joar 2000 noch on Drahbuach van Tobias Siebert. Es is de 29. Foig vo da Krimiserie *[[Da Bulle vo Däiz]]* midm Ottfried Fischer ois Hauptkommissar Benno Berghammer. Da Fuim is zun easchtn Moi am 4. Oktoba 2000 af Sat.1 ausgstroit worn.

## Handlung
De neie Filialleitarin vo da „Alpenländischen Kreditbank“, Doris Janker, findt an Computafochmo Conny Rauscher tod im Internetcafé vo seina Frau Trixi. Ea is midm Hintakopf gegana Tischkantn ums Lem kemma. De Kommissar Benno Berghammer und Sabrina Lorenz stochan zeascht im Nebe, wei no unkloar is, ob’s a Unfoi oda a Tötungsdelikt woar. Vo de befrogtn Peasona ko si neamd vorstejn, warum ebba an Conny Rauscher umbringa soid. Sei Frau is Nutzniaßarin vo seina Lemsvasicharung vo oana Million Mark, und se hod a gschlampads Vahäitnis mid iam Stommkundn Florian Scherer, dea wo si ob sofort um de Afträg kimmad, wo no da Conny Rauscher eigfadld hod. Fia on dringadn Tatvadocht glongt des oba ned.

D’Resi Berghammer arrangiat ibas Internet a „Blind Date“ fia ian Sohn Benno im „Café Edelweiß“ mid da Martina Scherer. Aa se hod as Treffn ned sejba eigfadld, sondan ia Sohn Florian. De zwoa Vakuppltn vastengan si recht guad, oba da Kommissar kimmt boid hinta da Martina ia großes Problem: Se is spuisichti und hod eascht vor kuazm 300.000 Mark valorn. Da Spoarkassnvorstond Dr. Schmiedle gibt unta Druck zua, doss da Gerhard Schillinger, da Vorgänga vo da Doris Janker, de gleiche Summe vauntreit hod. Wei ma si Sorgn um s Image vo da Bank gmocht hod, hod ma de Soch vatuscht; ois Wiedaguadmochung hod da Schillinger sei Haus on de Bank ibaschreim miassn. De Kriminala glam ned on an Zuafoi, oba da Gerhard Schillinger streit jegliche Vabindung mid da Martina Scherer ob. Nochdem da Berghammer und de Lorenz as Grundstick valossn hom, foart da Schillinger zua Schererin und wui vo ia wissn, wohea de 300.000 Mark kemma san, wo se im Casino vaspuid hod. Zeascht wuis eam nix song, wia ra iara oba mid on Kredit vo 100.000 Mark winkt, varots eam, doss as Gejd vo iam Sohn kriagt hod. Aft nimmt ea si an Florian vor und untastejd eam, doss ea si in de Bank neighackt, s Gejd obzong und es so ausseng lossn hod, wia wonn ea, da Schillinger, es Gwen warad, wei ea sejba koan Kredit ned kriagt hod. Wia de Kommissar dazuakemman, fordad da Schillinger, doss an Florian vahoftn, wei ea de Bank bstoin hod. Da Florian gibt zua, doss eas fia sei Muada gmocht hod. Da Benno Berghammer rodt an Gerhard Schillinger, doss ea emfois a Gständnis obleng soid. Da Schillinger sogt, doss koa Obsicht ned gwen is. Ea hod an Conny Rauscher im Vadocht ghobt, doss ea as Gejd obgriffn hod, wei ea s Computasystem vo da Bank installiat und si demnoch sehr guad auskennt hod. Bei on Bsuach im Internetcafé hod ea si a Gständnis dahofft, oba da Rauscher hod arrogant reagiat und eam und sei Famij ausglocht. Aft is da Schillinger narrisch worn und hod eam an Stessa vasetzt.

## Hintagrund
Gfuimt worn is z Däiz, z Gaißach (Friedhof) und z Greawoid (Casino); ois Schaublotz fia de „Pension Resi“ homs as Hollerhaus Irschnhausn heagnumma.

## Kritik
De Programmzeitschrift TV Spielfilm schreibt: „Benno im Cyberspace: Ziemlich amüsant!“

## Im Netz
* 
* 

## Beleg